SKRIFTLIG FORESPØRGSEL E-0438/03

af Jan Mulder (ELDR)og Toine Manders (ELDR) til Kommissionen

(18. februar 2003)

Om: Indførelse i Frankrig af en national definition på kalvekød

I slutningen af 2002 indførte den franske regering en national definition på kalvekød, som finder anvendelse på alt kalvekød, der markedsføres i Frankrig. Hermed er marketingsnavnet kalvekød forbeholdt kød fra kalve, der er under 195 dage gamle. Kød fra kalve, der er ældre end denne vilkårlige grænse på 195 dage, kan ikke længere sælges som kalvekød i modsætning til gængs praksis før indførelsen af denne definition. Dette fører til alvorlige indkomsttab bl.a. for den nederlandske kalvekødssektor, som årligt eksporterer for 300 mio. EUR til Frankrig.

1. Kommissionen bedes oplyse, om denne franske foranstaltning er i overensstemmelse med de gældende procedurer?

2. Er Kommissionen også af den opfattelse, at en sådan ensidig definition på grundlag af en vilkårlig alder på 195 dage, som ikke er berettiget i henhold til europæisk lovgivning eller gængs praksis er i strid med europæisk ret? Denne konklusion er baseret på Cassis de Dijon-dommen vedrørende fri bevægelighed for varer på det indre marked, som siger, at et produkt, der markedsføres under et bestemt navn i en medlemsstat, også kan markedsføres under samme navn i andre EU-medlemsstater.

3. Kan Kommissionen i betragtning af de omfattende kommercielle interesser, som her står på spil, udtale sig om lovligheden af denne ensidige franske foranstaltning og i den forbindelse også oplyse, hvilke muligheder den nederlandske eksportindustri har for at stille krav om skadeserstatning, og hvilken støtte Kommissionen kan yde i denne forbindelse?

Svar afgivet på Kommissionens vegne af Franz Fischler

(24. marts 2003)

Kommissionen blev den 7. januar 2003 informeret om de nederlandske kalvekødsproducenters alvorlige bekymring over den franske regerings indførelse af en definitionen på kalvekød i Frankrig.

De franske myndigheder har på grundlag af Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(1) fastlagt en definition, i henhold til hvilken kalve, der er over seks måneder eller 195 dage gamle, ikke kan markedsføres som kalve på fransk område.

Kommissionen har anmodet de franske myndigheder om yderligere oplysninger vedrørende begrundelsen og retsgrundlaget for denne foranstaltning og har modtaget et notat herfra. Under drøftelserne i forvaltningsudvalget for oksekød fremsatte Kommissionen forbehold over for, om den franske foranstaltning var i overensstemmelse med lovgivningen.

Kommissionen foretager dog i tæt samarbejde med de franske og nederlandske myndigheder en mere dybtgående juridisk analyse, navnlig af bestemmelserne vedrørende det frivillige mærkningssystem, der er omfattet af nævnte forordning.

Da denne franske foranstaltning kan få meget stor betydning for handlen med kalve fra Nederlandene, vil Kommissionen hurtigst indhente en retlig udtalelse om dens lovlighed og sikre, at den igangværende procedure afsluttes i overensstemmelse hermed.

(1) EFT L 204 af 11.8.2000.